קובי סמולדרס

יאקובה פרנסיסקה מריה "קובי" סמולדרס (באנגלית: Jacoba Francisca Maria "Cobie" Smulders; נולדה ב-3 באפריל 1982) היא שחקנית ודוגמנית קנדית. ידועה בעיקר בזכות גילומה של רובין שרבטסקי בסיטקום "איך פגשתי את אמא" (2014-2005) ברשת CBS, ובתור הסוכנת מריה היל ביקום הקולנועי של מארוול. סמולדרס נולדה בוונקובר, קולומביה הבריטית שבקנדה לאב הולנדי ואם אנגלייה; יש לה ארבע אחיות. היא נקראת על שם הדודה רבתא שלה, יאקובה, אשר נתנה לה את שם החיבה "קובי". בגיל צעיר עברה עם משפחתה להתגורר בעיר ווייט רוק (אנ'), קולומביה הבריטית, ולאחר מכן עברה עימם לשכונת ווסט פוינט גריי (אנ') האמידה בצפון מערב ונקובר. בילדותה הייתה חברה באגודת המדריכות והצופות העולמית לגילאי 7 - 10. בצעירותה שאפה סמולדרס להיות ביולוגית ימית. היא התעניינה בתיאטרון במהלך לימודי התיכון שם שיחקה בהצגות בית הספר ואף למדה תקופה קצרה באוניברסיטת ויקטוריה (אנ') עד שפרשה לטובת קריירת משחק במשרה מלאה. בנעוריה חתמה בסוכנות דוגמנות והחלה לדגמן ברחבי העולם, ובין היתר בניו יורק, פריז, מילאנו, ברלין, אתונה, טוקיו ואפריקה. בשנת 2002 קיבלה את תפקיד המשחק הראשון שלה כאורחת בסדרת המדע הבדיוני "ג'רמייה" של רשת Showtime; לאחר מכן היא הופיעה במספר הופעות בטלוויזיה, בין היתר בסדרות "מרוץ לאתמול", "סמולוויל", "אנדרומדה" ואף תפקיד חוזר בסדרה "ישנן בנות". בשנת 2003 לוהקה לתפקיד הראשי הראשון שלה בסדרה "Veritas: The Quest" (אנ') של רשת ABC, אשר נמשכה עונה אחת ובה היא הופיעה בכל 13 הפרקים. בשנים 2005–2014 היא כיכבה בתור אחד הדמויות הראשיות בסדרת קומדיית המצבים "איך פגשתי את אמא" של רשת CBS, את דמותה של כתבת החדשות רובין שרבטסקי, התפקיד הידוע ביותר שלה והתפקיד הקבוע השני שלה בסדרת טלוויזיה. התוכנית נמשכה תשע עונות, וזכתה בעשרה פרסי אמי. ב-2012 היא שיחקה בסרט "Grassroots". ב-2013 היא שיחקה בסרט הקומדיה "הטעות הגדולה" לצד וינס ווהן ובסרט "מקום מבטחים". בשנת 2012 שיחקה בסרט גיבורי-העל של מארוול "הנוקמים" בתור מריה היל - סוכנת S.H.I.E.L.D. וסגניתו של ניק פיורי. והיא שבה לגלם את התפקיד בעוד הפקות מבית היקום הקולנועי של מארוול: בסרט "קפטן אמריקה: חייל החורף" (2014), בסרט "הנוקמים: עידן אולטרון" (2015), במספר פרקים בסדרה "סוכני S.H.I.E.L.D.", בסרט "הנוקמים: מלחמת האינסוף" (2018), בסרט ההמשך שלו "הנוקמים: סוף המשחק" (2019), ובסרט "ספיידרמן: רחוק מהבית" (2019). בשנת 2014 היא דיבבה את דמותה של וונדר וומן בסרט האנימציה "סרט לגו" וב-2019 חזרה לדבב את הדמות בסרט לגו 2: החלק השני. בשנת 2015 היא כיכבה בסרט "Results" לצד גיא פירס ובסרט הדרמה "בלתי צפוי" לצד אנדרס הולם. בשנת 2016 היא כיכבה כרס"ן סוזן טרנר בסרט הפעולה "ג'ק ריצ'ר: אין דרך חזרה" לצד טום קרוז (סרט ההמשך ל"ג'ק ריצ'ר"). בנוסף בשנה זו, היא גילמה את רובי בסרטה של קליאה דובאל "ההתערבות". כמו כן, היא דיבבה את אנני בסדרת האנימציה "אנימלס" של רשת HBO. בשנת 2017 גילמה את האמא בסדרה מבית נטפליקס "סדרה של צרות" בה מככב ניל פטריק האריס. כמו כן, היא כיכבה גם בסרט הקומי "Literally, Right Before Aaron" לצד ג'סטין לונג. בנוסף, היא דיבבה את כלב טבע בסדרת האנימציה "טבע של חתול" של רשת PBS, בה מככב בעלה. בשנים 2017–2019 שיחק סמולדרס בסדרה "חברים מהקולג'" מבית נטפליקס, בתור ליסה טרנר. הסדרה בוטלה כעבור שתי עונות. בשנת 2022, היא שבה לתפקידה בתור רובין שרבטסקי בפרק סיום של סדרת הספין-אוף "איך פגשתי את אבא" המשודרת בשירות הסטרימינג הולו. בינואר 2009 היא התארסה לשחקן והקומיקאי האמריקאי טראן קילאם (אנ') לאחר שנפגשו במסיבה של חבר משותף ארבע שנים קודם לכן. הם נישאו ב-8 בספטמבר 2012 בטקס שנערך בסולבנג (אנ'), קליפורניה. יש להם שתי בנות; ילידות 2009 ו-2015, והם מתגוררים בשכונת היוקרה פסיפיק פליסיידס (אנ') בלוס אנג'לס, הממוקמת כ-32 ק"מ מערבית למרכז העסקים הראשי של לוס אנג'לס. ב-2015 סמולדרס חשפה שהיא סבלה מסרטן השחלה בגיל 25, תוך כדי צילומי העונה השלישית של "איך פגשתי את אמא" ב-2007. היא עברה ניתוח כדי להסיר שני גידולים מהשחלות שלה, אולם הסרטן הספיק להתפשט לבלוטות הלימפה שלה מה שהצריך ממנה לעבור מספר ניתוחים נוספים במהלך השנתיים שלאחר מכן. באוגוסט 2019 דיווחה סמולדרס על הפוגה. בשנת 2020 סמולדרס קיבלה אזרחות אמריקאית, תוך שהיא שומרת על אזרחותה הקנדית. היא הצהירה שחלק מהמניע שלה להפוך לאזרחית אמריקאית נובע מהבחירות לנשיאות ארצות הברית 2020. קובי סמולדרס, ברשת החברתית פייסבוק קובי סמולדרס, ברשת החברתית אקס (טוויטר) קובי סמולדרס, ברשת החברתית אינסטגרם קובי סמולדרס, במסד הנתונים הקולנועיים IMDb (באנגלית) קובי סמולדרס, באתר AllMovie (באנגלית) קובי סמולדרס, במסד הנתונים הקולנועיים KinoPoisk (ברוסית) קובי סמולדרס, באתר MusicBrainz (באנגלית) קובי סמולדרס, באתר Discogs (באנגלית) קובי סמולדרס, באתר Songkick (באנגלית) Cobie Smulders on CBS Late Late Night "Cobie Smulders - Biography" Michele Corriston Updated December 01, 2020 10:33 Pm, Avengers Star Cobie Smulders Reveals Ovarian Cancer Battle, PEOPLE.com (באנגלית) 'I had tumors on both ovaries': Cobie Smulders reveals cancer scare, TODAY.com (באנגלית) Cobie Smulders draws on cancer survival for new character, The Seattle Times, ‏2019-08-05 (באנגלית אמריקאית)